Zamioculcas

Zamioculcas adalah genus tumbuhan berbunga dari keluarga Araceae, yang mengandungi satu spesies tunggal iaitu Zamioculcas zamiifolia. Ia adalah sejenis tumbuhan renek tropika tempatan di timur Afrika dari selatan Kenya sampai ke timur laut Afrika Selatan. Pokok ini turut digelar pokok wang (money plant), pokok ZZ, pokok duit atau duit-duit, pokok "ong", dan pokok dolar. Pokok ini sering dijadikan tanaman hiasan, terutamanya lantaran rupa yang menarik dan mudah dijaga.

Pokok wang adalah jenis beracun. Beberapa sumber mendakwa pokok ini berupaya mengakibatkan kanser tetapi tiada pengesahan saintifik ditemukan.

Penerangan 

Pokok wang tumbuh meliar di hutan malar hijau kering atau lembap, hutan jarang, dataran rumput dan belukar dataran semak. Pokok ini mempunyai umbi berdiameter sekitar 3-4 cm panjang, kuat dan berkayu. Tangkai daun (petiole) hijau dengan tompok melintang, dan 15-35 cm panjang. Helai daun (blade) adalah 20-40 cm panjang dengan daun kecil terletak hampir bertentangan, berjarak, berbentuk bujur lonjong kadang-kadang bujur panah, dan berwarna hijau tua berkilat.

Tangkai induk (peduncle) 3-20 cm panjang dan terletak hampir menegak. Seludang (spathe) adalah 5-8 cm panjang dan bertekstur kasar, berwarna hijau hingga putih, atau kuning. Tongkol (spadix) adalah 5-7 cm panjang, berbentuk langsing di dasar, dengan stigma kekuningan. Berinya putih, dilitupi kelopak dan lebih dari 1.2 cm lebar dengan satu atau dua benih. Benih berwarna perang, leper dan mempunyai panjang sekitar 0.8 cm.

Varieti 
 Zamioculcas zamiifolia Zenzi
 Zamioculcas zamiifolia Raven
 Zamioculcas zamiifolia Super Nova

Lihat juga 
 Keladi
 Keladi hiasan
 Tanaman hiasan
 Kalsium oksalat

Rujukan